מספר פנימי: 570028

הכנסת העשרים

**יוזמים: חברי הכנסת** **מיכל בירן**
 **עמר בר-לב**
 **רועי פולקמן**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/2426/20

הצעת חוק הפיקוח על שירותים פיננסיים (קופות גמל) (תיקון – ניתוק חישוב עמלת ההפצה מדמי הניהול), התשע"ו–2016

|  |  |  |
| --- | --- | --- |
| תיקון סעיף 32 | 1. | בחוק הפיקוח על שירותים פיננסיים (קופות גמל), התשס"ה–2005[[1]](#footnote-2) (להלן – החוק העיקרי), בסעיף 32(ה)(2), בסופו יבוא: |
|  |  | "ובלבד שעמלת ההפצה לא תחושב בזיקה לדמי הניהול שגובה חברה מנהלת מעמית". |
| תיקון סעיף 49 | 2.  | בסעיף 49(א) לחוק העיקרי, אחרי פסקה (9) יבוא:  |
|  |  | "(10) חישב את עמלת ההפצה, בניגוד להוראות סעיף 32(ה)". |

דברי הסבר

מטרת חוק מוצע זה היא למנוע הטיה מצד הגופים הפיננסיים כלפי סוכנים פנסיונים כדי שימליצו ללקוחותיהם על מוצרים פנסיונים שדמי הניהול שלהם גבוהים.

מוצרים פנסיונים הם מוצרים חיוניים לכל תושב והם אמורים לסייע לו לחסוך בצורה מושכלת כספים לתקופה שלאחר מועד גיל הפרישה – תקופה המתארכת מדי שנה, נוכח העלייה בתוחלת החיים.

מורכבותם של המוצרים, מגוון האפשרויות והצורך בהתאמתם לנסיבותיו והעדפותיו של הלקוח מחייבים מומחיות והכרת הענף. לפיכך, הסוכנים הפנסיונים, מומחים בתחומם, הם חוליה חשובה בתהליך רכישת מוצרים פנסיונים על ידי הציבור. הסוכנים הפנסיונים אמורים להציג בפני לקוחותיהם את מבחר המוצרים הפנסיונים הקיימים ואת מבחר הגופים הפיננסים המציעים אותם (ככל שהסוכן הפנסיוני אינו כבול לגוף פיננסי בודד, למשל כאשר הוא שכיר של אותו גוף) ועליהם לסייע ללקוח לבחור את המוצר המתאים לו בהתאם להוראת סעיף 12 לחוק הפיקוח על שירותים פיננסיים (ייעוץ, שיווק ומערכת סליקה פנסיוניים), התשס"ה–2005.

סוכנים אלה מסייעים גם בתהליכים הלוגיסטיים ובממשקים השונים של הלקוח עם הגופים הפיננסיים. התגמול, הניתן לסוכנים הפנסיונים בעבור שירותיהם, מגיע מהגוף הפיננסי, שמוצרו נמכר במסגרת תהליך השיווק.

שיטת התגמול הרווחת של הסוכנים הפנסיונים מתבססת על אחוז מתוך דמי הניהול המשולמים על ידי הלקוח לגוף הפיננסי. שיטה זו המונהגת על ידי הגופים הפיננסיים יוצרת תמריץ עבור הסוכנים הפנסיונים להמליץ דווקא על מוצרים שדמי הניהול שלהם גבוהים יותר. נורמה בעייתית זו מביאה לעיתים את הסוכנים הפנסיונים להמליץ על מוצרים יקרים יותר, אם ברצותם לזכות בתגמול כלשהו על עבודתם. מדובר בעיוות, הפוגע בציבור החוסכים, ונכון לתקנו.

לפיכך, מוצע שעמלת ההפצה המשולמת לסוכן לא תחושב בזיקה לדמי הניהול שחברה מנהלת גובה מעמיתיה.

הצעת חוק זהה הונחה על שולחן הכנסת העשרים על ידי חבר הכנסת מכלוף מיקי זוהר וקבוצת חברי הכנסת (פ/2425/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ג בטבת התשע"ו – 4.1.16

1. ס"ח התשס"ה, עמ' 889. [↑](#footnote-ref-2)